

P Á L Y Á Z A T I F E L H Í V Á S

az Óbudai Egyetem által

**„Starting Excellence Researcher / Fiatal Kiválósági Kutató”**

cím elnyeréséhez

Pályázati kód: ÓE-RH-SERES-2023

Az Óbudai Egyetem (a továbbiakban: Egyetem) belső pályázatot hirdet „Starting Excellence Researcher/ Fiatal Kiválósági Kutató” cím elnyerésére.

**1. Bevezető, a pályázat célja**

Az Egyetem célja, hogy támogassa a figyelemre méltó tudományos kutatási és innovációs eredményekkel és/vagyjelentős publikációs tevékenységgel rendelkező, vele munkaviszonyban álló, vagy azt vállaló tudományos kutatóit, abból a célból, hogy a támogatottat segítse a habilitáció és egyetemi professzori címének elérésében.

**2. A támogatás mértéke**

2.1. A juttatás összege: 40 000 000- Ft/fő/támogatási időszak.

2.2. Az Egyetem által biztosított támogatás időtartama: 48 hónap, folyamatosan fennálló munkaviszony esetén.

**3. Támogatható tudományterületek**

Jelen felhívásra bármely tudományterületet érintő pályázat benyújtható.

**4. Pályázat benyújtására jogosultak**

4.1. Jelen pályázatra azon – az alábbi feltételeknek maradéktalanul megfelelő – 40 évnél fiatalabb, kiemelkedő teljesítményt nyújtó, az Egyetemmel teljes munkaidőben munkaviszonyban álló, vagy azt vállaló tudományos kutatók nyújthatnak be pályázatot, akik igazolhatóan magas szintű tudományos tudományos kutatási és innovációs eredményekkel, és/vagy jelentős publikációkkal rendelkeznek.

4.2. Pályázati feltételek:

* PhD fokozat megléte;
* legalább 10-es Hirch Index és 300 citáció (Google scholar);
* az MTA doktori követelmények 50%-ának való megfelelés.

**5. Kizáró okok**

Nem részesülhet támogatásban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett,
* aki a Pályázati Felhívásban vagy támogatás feltételeként meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja.

**6. A rendelkezésre álló keretösszeg, a támogatásban részesíthető pályázók száma**

Jelen pályázati felhívás pályázatainak támogatására rendelkezésre álló keretösszeg összesen, 200 000 000- Ft, amelynek forrása az Egyetem költségvetése.

Pályázati támogatásban részesíthető személyek száma: 5 fő.

**7. A támogatott időszak**

A támogatott időszak 48 hónap.

**8. A pályázatok benyújtásának határideje**

A pályázatokat 2023.03.07-2023.03.29. napja között lehet benyújtani.

**9. A pályázatok benyújtásának módja, a benyújtandó dokumentumok**

Pályázni csak elektronikus formában, az Óbudai Egyetem rektorának (rektor@uni-obuda.hu) benyújtva, az alábbi dokumentumok feltöltésével lehet:

* magyar, illetve angol nyelvű önéletrajz, formátum: PDF;
* PhD végzettséget igazoló diploma;
* habilitációt igazoló dokumentum (amennyiben a pályázó rendelkezik habilitációval);
* publikációs lista, (folyóiratok esetében impakt faktor és folyóirat minősítés (D1-Q1-…-Q4) feltüntetésével) és H-index feltüntetésével;
* kutatási terv és előzetes pénzügyi terv a támogatott időszak négy évére max. 5 oldal A4 formátumban, 12-es betűmérettel angol nyelven.

**10. A pályázat elbírálása**

10.1. A döntés-előkészítési folyamat során formai és tartalmi értékelésre kerül sor. A benyújtott pályázatok alapján, pályázati eljárás első fordulójában, 2023.04.19. napjáig döntés születik a második fordulóba kerülő pályázatokról. Döntésre, a második fordulóba jutottak szóbeli meghallgatása után kerül sor.

A projekt kezdeti időpontja 2023.05.01-2023.07.01. közötti lehet. A támogató döntés ellen jogorvoslatnak helye nincs.

10.2. A pályázat szakmai irányítója és lebonyolítója a rektor által felkért Bizottság.

A „Starting Excellence Researcher/ Fiatal Kiválósági Kutató” cím elnyeréséről és a támogatás igénybevételéről a Bizottság javaslata alapján a rektor dönt.

**11. A támogatás elnyerésével a támogatott pályázó által vállalt feladatok**

A támogatott pályázó által vállalja:

* évente legalább 3 db Q1 (SJR), vagy Top 10% InCites publikáció (article, review), amelyek közül legalább kettőben első vagy utolsó szerző;
* jelentős kutatási és publikációs tevékenység, ÓE affiliáció feltüntetésével;
* habilitációs eljárás megindítsa, illetve habilitáció megszerzése a támogatott időszak végére;
* MTA doktori követelmények 70%-ának elérése beadása támogatott időszak végére;
* Óbudai Egyetemi PhD témavezetés, abszolutóriumot szerzett hallgató a támogatási időszak végéig;
* Lendület pályázat, 1 Erasmus + pályázat beadása futamidő alatt;
* IEEE HS konferenciánkon való részvétel féléves rendszerességgel;
* a támogatott időszak alatt 2 special session szervezése a szakterület valamely kiemelt rangsorolású konferenciáján;
* részletes szakmai és pénzügyi terv elkészítése minden év elején;
* éves beszámoló az elért eredményekről.

**12. A támogatás felhasználása**

A juttatás teljes összege a hatályos jogszabályi rendelkezések betartása mellett szabadon felhasználható azzal, hogy a pályázó a támogatás legfeljebb 20 %-át számolhatja el közvetett költségekre.

**13. A támogatás igénybevételére vonatkozó jogosultság megszűnése**

A cím használatára és a támogatás igénybevételére vonatkozó jogosultság megszűnik az támogatott időszak végével, valamint annak vége előtt, ha a pályázó munkaviszonya már nem áll fenn az Egyetemmel.